CELEX: 32010R1122
Language: hu
Date: 2010-12-02 00:00:00
Title: A Bizottság 2010/1122/EU rendelete ( 2010. december 2. ) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről [Gouda Holland (OFJ)]

3.12.2010   
            
            
               HU
            
            
               Az Európai Unió Hivatalos Lapja
            
            
               L 317/22
            
         A BIZOTTSÁG 2010/1122/EU RENDELETE
   (2010. december 2.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről [Gouda Holland (OFJ)]
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (5) bekezdésének harmadik albekezdésére,
   mivel:
   
               (1)
            
            
               Az 510/2006/EK rendelet 6. cikke (2) bekezdésének első albekezdésével összhangban és 17. cikkének (2) bekezdése alapján a Bizottság közzétette az Európai Unió Hivatalos Lapjában Hollandia kérelmét (2) a „Gouda Holland” elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzésére.
            
         
               (2)
            
            
               A Cseh Köztársaság, Németország, Franciaország, Ausztria, Ausztrália, Új-Zéland és az Amerikai Egyesült Államok kormánya, valamint a Dairy Australia, a Dairy Companies Association of New Zealand, továbbá a National Milk Producers Federation és a U.S. Dairy Export Council az 510/2006/EK rendelet 7. cikkének (1) bekezdése alapján kifogással élt a bejegyzés ellen. A szóban forgó kifogások az említett rendelet 7. cikkének (3) bekezdése alapján elfogadhatónak bizonyultak.
            
         
               (3)
            
            
               A kifogások az 510/2006/EK rendelet 2. cikkében szereplő feltételeknek való meg nem felelésre vonatkoztak, különös tekintettel az elnevezésre és annak használatára, a termék egyediségére és hírnevére, a földrajzi terület körülhatárolására, valamint a nyersanyagok eredetére vonatkozó korlátozásokra. A kifogásokban ezenkívül az is szerepel, hogy a szóban forgó elnevezés bejegyzése ellentétes lenne az 510/2006/EK rendelet 3. cikkének (3) bekezdésével és veszélyeztetné az olyan elnevezések, védjegyek, illetve termékek létét, amelyek a 6. cikk (2) bekezdésében előírt közzétételt megelőzően már legalább öt éven át jogszerűen forgalomban voltak, valamint hogy a bejegyzésre javasolt elnevezés szokásosnak minősül.
            
         
               (4)
            
            
               2008. november 4-én kelt levelében a Bizottság felkérte Hollandiát és a kifogást emelő feleket, hogy belső eljárásaikkal összhangban törekedjenek megállapodásra jutni egymás között.
            
         
               (5)
            
            
               Mivel a megjelölt határidőig a Hollandia és Franciaország között született megegyezés kivételével nem jött létre megegyezés a kifogást emelő felekkel, helyénvaló, hogy a Bizottság az 510/2006/EK rendelet 15. cikkének (2) bekezdésében előírt eljárás szerint határozatot hozzon.
            
         
               (6)
            
            
               Az 510/2006/EK rendelet 2. cikkének az elnevezés, a földrajzi terület, a termék egyedisége, a termék jellemzői és a földrajzi terület közötti kapcsolat, a hírnév és a nyersanyagok eredetére vonatkozó korlátozások tekintetében való állítólagos meg nem felelést illetően az illetékes nemzeti hatóságok megerősítették, hogy teljesülnek az érintett feltételek, ezenkívül pedig semmiféle nyilvánvaló hiba nem volt kimutatható. Indokolt rámutatni arra, hogy a „Holland” szó nem azonos az érintett tagállam nevével, továbbá hogy a „Gouda Holland” elnevezés az 510/2006/EK rendelet 2. cikkének (2) bekezdése szerinti hagyományos földrajzi elnevezésnek minősül. E tekintetben tehát teljesülnek az említett rendelet 2. cikke (1) bekezdésének b) pontjában foglalt követelmények, mivel a kapcsolódó földrajzi terület körülhatárolása megfelel a földrajzi kapcsolatnak és azoknak a főbb elemeknek, amelyeknek a termék egyedi jellegét köszönheti. A Gouda Holland egyedisége több, a földrajzi területhez kötődő tényező kombinációjából adódik; ilyen tényező például a tej minősége (magas zsír- és fehérjetartalom), a β-CN és a γ-glutamil peptidből származó aminosavak jelenléte, a réteken folytatott legeltetés meghatározó volta, a borjúoltó alkalmazása, a természetes érlelés, továbbá a mezőgazdasági termelők és a sajtkészítők szakismeretei.
            
         
               (7)
            
            
               Az 510/2006/EK rendelet 3. cikkének (3) bekezdésében foglaltaknak való meg nem felelést érintő kifogásokat illetően Hollandia információkat nyújtott be a „Noord-Hollandse Gouda” néven már bejegyzett termék és a bejegyzési kérelem tárgyát képező „Gouda Holland” elnevezést viselő termék közötti különbségtételre vonatkozóan. A kifogások nem tartalmaznak bizonyítékot arra nézve, hogy az elnevezés esetleg a fogyasztók megtévesztésének, illetve a termelőkkel való méltánytalan bánásmódnak az eszközéül szolgálhat.
            
         
               (8)
            
            
               Úgy tűnik, hogy a kifogást emelő felek nem a teljes „Gouda Holland” elnevezésre, hanem annak csupán egy elemére, nevezetesen a „Gouda” szóra utaltak, amikor azt állították, hogy a bejegyzés veszélyeztetné bizonyos elnevezések, védjegyek, illetve termékek létét, illetve hogy a bejegyzésre javasolt elnevezés szokásosnak minősül. Márpedig az oltalom a „Gouda Holland” összetett elnevezésre vonatkozik. Az 510/2006/EK rendelet 13. cikke (1) bekezdésének második albekezdése értelmében a „Gouda” kifejezés az Unió jogrendjében alkalmazandó elvek és szabályok betartása mellett továbbra is használható. Az egyértelműség érdekében a termékleírás és az összefoglaló ennek megfelelően módosult.
            
         
               (9)
            
            
               A fentiekre tekintettel indokolt a „Gouda Holland” elnevezést bejegyezni az „Oltalom alatt álló eredetmegjelölések és földrajzi jelzések nyilvántartásába”.
            
         
               (10)
            
            
               Az e rendeletben foglalt intézkedések összhangban vannak az oltalom alatt álló földrajzi jelzésekkel és az oltalom alatt álló eredetmegjelölésekkel foglalkozó állandó bizottság véleményével,
            
         ELFOGADTA EZT A RENDELETET:
   1. cikk
   Az e rendelet I. mellékletében szereplő elnevezés bejegyezésre kerül.
   Az első bekezdés ellenére a „Gouda” elnevezés az uniós jogrendben alkalmazandó elvek és szabályok betartása mellett továbbra is használható az Unió területén.
   2. cikk
   A termékleírás főbb elemeit tartalmazó, egységes szerkezetbe foglalt összefoglaló e rendelet II. mellékletében szerepel.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. december 2-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 93., 2006.3.31., 12. o.
   
      (2)  HL C 61., 2008.3.6., 15. o.
   
      I. MELLÉKLET
      A Szerződés mellékletében felsorolt, emberi fogyasztásra szánt mezőgazdasági termékek:
      
         1.3. osztály:   Sajtok
      
      HOLLANDIA
      Gouda Holland (OFJ)
   
   
      II. MELLÉKLET
      
         ÖSSZEFOGLALÓ
      
      A TANÁCS 510/2006/EK RENDELETE
      a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról
      
         „GOUDA HOLLAND”
      
      EK-szám: NL-PGI-0005-0328-27.11.2003
      
         OEM ( ) OFJ (X)
      
      Ezen összefoglaló a termékleírás legfontosabb elemeit tartalmazza tájékoztatás céljából.
      1.   A tagállam felelős szervezeti egysége
      
      
                  Név
               
               
                  :
               
               
                  Hoofdproductschap Akkerbouw
               
            
                  Cím
               
               
                  :
               
               
                  Postbus 29739 - 2502 LS 's-Gravenhage
               
            
                  Tel.
               
               
                  :
               
               
                  +31-70-3708708
               
            
                  Fax
               
               
                  :
               
               
                  +31-70-3708444
               
            
                  E-mail
               
               
                  :
               
               
                  plw@hpa.agro.nl
               
            2.   Csoportosulás
      
      
                  Név
               
               
                  :
               
               
                  Nederlandse Zuivel Organisatie (NZO)
               
            
                  Cím
               
               
                  :
               
               
                  Postbus 165 - 2700 AD Zoetermeer
               
            
                  Tel.
               
               
                  :
               
               
                  + 31-79-3430300
               
            
                  Fax
               
               
                  :
               
               
                  +31-79-3430320
               
            
                  E-mail
               
               
                  :
               
               
                  info@nzo.nl
               
            
                  Összetétel
               
               
                  :
               
               
                  Termelők/feldolgozók (X) Egyéb ( )
               
            3.   A termék típusa
      
      
                  1.3. osztály
               
               
                  Sajtok
               
            4.   Leírás
      
      (a követelmények összefoglalása az 510/2006/EK rendelet 4. cikkének (2) bekezdése alapján)
      4.1.   Elnevezés
      
      „Gouda Holland”
      4.2.   Leírás
      
      A Gouda Holland zsíros (48 % +), természetes érlelésű, félkemény sajt.
      Hollandiában készül holland tejgazdaságokból származó tehéntejből, és fogyasztásra való alkalmasságáig holland érlelőhelyiségben érlelik.
      
         Összetétel
      
      A Gouda Holland az alább felsorolt nyersanyagok közül egy vagy több felhasználásával készül:
      
                  —
               
               
                  holland tejgazdaságból származó tej, tejszín, teljesen vagy részben fölözött tehéntej (kizárólag tehéntej).
               
            
         Jellemző tulajdonságok
      
      A sajt lapított henger, hasáb vagy cipó alakú, tömege 2,5–20 kg. Amennyiben lapított henger alakú, palástja lekerekített, míg alsó és felső alaplapja lapos. A sajt magassága körülbelül az alaplap átmérőjének egynegyedével-harmadával egyezik meg.
      Zsírtartalma a szárazanyagban 48,0–52,0 %. Nedvességtartalma az előállítás első napjától számított tizenkettedik napon (legfeljebb) 42,5 %, sótartalma a szárazanyagban legfeljebb 4,0 %. A Gouda Holland további jellemző tulajdonságai a következők:
      
                  —
               
               
                  Íze: illatos, kellemes és korától függően enyhe vagy pikáns. Köménymagot tartalmazhat.
               
            
                  —
               
               
                  Metszete: a sajt felszeletelését követően láthatóvá válik a lyukszerkezet; a lyukak elhelyezkedése nem feltétlenül egyenletes. A sajt színe a csontfehértől a sárgáig terjedhet.
               
            
                  —
               
               
                  Kérge: a sajt kérge teljesen zárt, sima, száraz, tiszta és penészmentes. A kéreg az érés során száradással keletkezik.
               
            
                  —
               
               
                  Állaga: a sajt négyhetes korában az állag a mérsékelten lágy és a rugalmas között változik. További érlelés hatására megszilárdul, és szerkezete tömörebbé válik. A sajt jól vágható.
               
            
                  —
               
               
                  Érlelési ideje: legalább 28 nap. A Gouda Holland természetes érlelésű sajt, fóliában érlelni tilos.
               
            
                  —
               
               
                  Érlelési hőmérséklete: legalább 12 °C.
               
            
                  —
               
               
                  Eltarthatósága: a sajt az előállítástól számított 28. naptól több mint egy évig fogyasztható.
               
            
         Különleges minőségi előírások
      
      
                  —
               
               
                  A tej, a tejszín, illetve a részben fölözött tej a sajtüzembe való megérkezéséig, illetve az ott történő tárolása során legfeljebb pasztőrözés nélküli hőkezelésnek vethető alá.
               
            
                  —
               
               
                  A tejszínt és a teljesen vagy részben fölözött tejet közvetlenül a Gouda Holland előállítása előtt kell pasztőrözni úgy, hogy eleget tegyen a következő feltételeknek:
                  
                              —
                           
                           
                              foszfatáz-aktivitás nem lehet kimutatható, kivéve, ha a peroxidáz-aktivitás nem kimutatható;
                           
                        
                              —
                           
                           
                              a tejszín zsírmentes termékre számított savfoka legfeljebb 20 mmol NaOH/liter lehet, kivéve, ha a zsírmentes anyag laktáttartalma nem haladja meg a 200 mg/100 g-ot;
                           
                        
                              —
                           
                           
                              coli-jellegű mikroorganizmusok 0,1 ml-ben nem lehetnek kimutathatók.
                           
                        
            
                  —
               
               
                  A Gouda Holland előállítása előtt közvetlenül valamennyi nyersanyagot oly módon kell pasztőrözni, hogy az általa tartalmazott nem denaturált tejsavófehérje mennyisége ne vagy csak kis mértékben térjen el az egyébként hasonló jellegű és minőségű nem pasztőrözött nyersanyagokban található mennyiségtől. A Gouda Holland előállításakor az alapanyaghoz csak genetikailag nem módosított tejsavképző és aromaképző mikroorganizmus-kultúrák adhatók hozzá. Ezek a kultúrák a Gouda Holland előállítására alkalmas mezofil tejsavbaktériumokból állnak, nevezetesen a következőkből: L vagy LD típusú Lactococcus és Leuconostoc variánsok, esetleg termofil Lactobacillus és/vagy Lactococcus kultúrákkal kombinálva. A rendelkezésre álló kultúrák oltalom alatt állnak. Használatuk a Gouda Holland előállítása során kötelező.
               
            
                  —
               
               
                  Oltó: A Gouda Holland kizárólag borjúoltó alkalmazásával állítható elő. Más oltótípusra való áttérés kizárólag rendkívüli körülmények között, például járványos állatbetegség következtében válhat indokolttá. Ilyen esetben az alkalmazott oltónak meg kell felelnie a Warenwetbesluit Zuivel (az élelmiszeripari kerettörvényhez csatolt, tejtermékekről szóló határozat) követelményeinek.
               
            
                  —
               
               
                  A Gouda Holland nitrittartalma legfeljebb 2 mg/kg sajt (nitritionok alapján számítva).
               
            4.3.   Földrajzi terület
      
      A kérelem Hollandiára, pontosabban a Holland Királyság területének európai részére vonatkozik.
      4.4.   A származás igazolása
      
      Az alvadék sajtolása előtt valamennyi Gouda Holland sajtra kazeinjelet helyeznek (lásd az ábrát). Ezen a jelen a „Gouda Holland” megnevezés, valamint minden egyes sajt esetében egyedi szám- és betűkombináció áll (alfabetikus és növekvő sorrendben).
      
         
      Ezeket az egyedi számokat a COKZ (a holland tejtermék-ellenőrző intézet) tartja nyilván, amely ezenkívül valamennyi vizsgálati adatot is rögzít (beleértve a helyet és az időt is). A jelölést a fogyasztók könnyen felismerhetik, és a jóváhagyásért felelős hatóság is ellenőrizni tudja a kazeinjel és a COKZ-nyilvántartás alapján.
      4.5.   Az előállítás módja
      
      A Gouda Holland sajt hollandiai tejgazdaságokból származó tejből készül. A tejet a gazdaságban legfeljebb 6 °C-osra hűtik, és hűtőtartályban tárolják mindaddig, amíg – 72 órán belül – a sajtüzembe nem szállítják. A sajtüzemben való átvétel után a tejet vagy közvetlenül feldolgozzák, vagy termizálják (alacsonyabb hőmérsékleten történő, nem pasztőröző hőkezelés) és rövid idejű, alacsony hőmérsékleten való tárolás után sajttejjé alakítják.
      Ezután szabályozzák a tej zsírtartalmát, azaz a zsír- és fehérjetartalmát úgy állítják be, hogy a kész sajt zsírtartalma a szárazanyagban 48–52 % legyen. A sajttejet legalább 72 °C-on 15 másodperces hőntartással pasztőrözik. A sajttej alvasztása megközelítőleg 30 °C hőmérsékleten történik. A Gouda Hollandra jellemző a tejfehérjék ennek során fellépő bomlása és alvadása.
      Az alvasztás során keletkező tejalvadékból kiválasztják a tejsavót, az alvadékot pedig addig munkálják és mossák, míg a nedvességtartalma és a pH-értéke el nem éri a kívánt szintet.
      Ezután az alvadékot hordóban préselik, megfelelő alakúra és tömegűre formázzák, majd az így keletkezett „sajtot” sóoldatba helyezik.
      A Gouda Hollandot kizárólag természetes módon érlelik, ami azt jelenti, hogy a sajtot levegőn érlelik, miközben rendszeresen megfordítják és ellenőrzik. Érlelés során száradással kialakul a kéreg. Az idő és a hőmérséklet jelentős szerepet játszik abban, hogy a sajt az enzimatikus és öregedési folyamatok során elnyerhesse a Gouda Hollandra jellemző fizikai és érzékszervi tulajdonságokat.
      A Gouda Holland érlelése a kívánt íztípustól függően akár egy évnél tovább is eltarthat.
      A Gouda Holland darabolása és előcsomagolása történhet akár Hollandiában, akár Hollandián kívül is, feltéve, hogy az előcsomagoló olyan átfogó adminisztratív ellenőrző rendszert alkalmaz, amelyben a termék a darabolt Gouda Hollandon feltüntetett ellenőrző jelen szereplő egyedi szám- és betűkombináció alapján nyomon követhető, és a fogyasztó számára garantálható a termék eredete.
      4.6.   Kapcsolat
      
      A termék elnevezésében a földrajzi elem a „Holland” szó. Ahogy az köztudott, ez a szó az ország hivatalosabb megnevezésének (hollandul: Nederland) szinonimájaként használatos. Az Egyesült Németalföldi Köztársaság idejében (17–19. század) a köztársaságot alkotó hét tartomány közül Holland volt a legbefolyásosabb.
      A holland tej Hollandia – jórészt tengerszint alatti – fekvésének, óceáni éghajlatának és a területén (túlnyomórészt homokos és agyagos talajon) található fűfajtáknak köszönhetően különösen alkalmas a minőségi, ízletes sajt előállítására. A tej minőségét egyrészt a tejtermelők körében alkalmazott minőségbiztosítási rendszerek, másrészt az intenzív minőségértékelés (minden tejszállítmányt több minőségi paraméter alapján vizsgálnak és osztályoznak) biztosítja. Ezenkívül a tejfeldolgozás előtt zárt hűtési láncot alkalmaznak: a tejet a gazdaságban alacsony hőmérsékleten (legfeljebb 6 °C-on) tárolják, és szigetelt tartálykocsikban szállítják az üzembe. A minőség megőrzéséhez hozzájárulnak a viszonylag rövid szállítási távolságok is.
      
         Történelmi háttér
      
      A Gouda Holland kiválóan testesíti meg a holland sajtkészítési hagyományt, amely a középkorra nyúlik vissza, és a 17. században (az úgynevezett aranykorban) teljesedett ki.
      A gouda sajt elnevezést a 18. századtól kezdve használták a Goudában értékesített sajtokra. Az elnevezés használatát később valamennyi, Hollandiában előállított és lapított henger alakúvá formált sajtra kiterjesztették.
      A Gouda Hollandot eleinte gazdaságokban, majd helyi üzemekben állították elő, mára pedig már Hollandia-szerte előállított, világhírű termékké vált. Fontos és tartós tényező a termelői tej értékének optimalizálásában. A 20. század elején nemzeti törvényben szabályozták a gouda sajt előállítását, és a Gouda Holland elnevezést a Landbouwkwaliteitsbeschikking kaasproducten határozatban (azaz a sajtokról szóló mezőgazdasági minőségügyi határozatban) rögzítették.
      
         A Gouda Holland megítélése az európai fogyasztók körében
      
      Egy nagyszabású, hat európai országban végzett felmérés kimutatta, hogy az európai fogyasztók szemében a gouda és az edami sajt legfőbb termelője Hollandia. A Gouda Holland (és az Edam Holland) a holland kulturális örökség jelképe. Az európai fogyasztó márkának tekinti a Gouda Holland (és az Edam Holland) sajtot. A gouda (és az edami) sajt fogyasztása szempontjából legjelentősebb hat tagállamban végzett piackutatás (amelyet tagállamonként 1 250 válaszadóból álló reprezentatív mintán végeztek, 97,5 %-os megbízhatósággal) a következőket mutatta ki:
      
                  —
               
               
                  a gouda sajt és Hollandia között erős asszociatív kapcsolat áll fenn;
               
            
                  —
               
               
                  a Gouda Holland keresettebb, mint a Hollandián kívül előállított gouda sajtok;
               
            
                  —
               
               
                  a felmérésben érintett tagállamokban a fogyasztók csaknem fele hiszi azt, hogy minden gouda sajt Hollandiában készül;
               
            
                  —
               
               
                  a Hollandiában készült gouda sajt megítélése sokkal jobb a „kiváló minőség”, a „hagyományos előállítás” és „az eredeti termék” kategóriában.
               
            A Gouda Holland (és az Edam Holland) a holland minőségi termék szinonimájává vált. A holland kormány és a holland ipar intézkedéseivel és jogszabályaival évszázadokon át minden tőle telhetőt megtett annak érdekében, hogy megőrizze a Gouda Holland (és az Edam Holland) kiváló minőségét. Ezenkívül a holland tejipar jelentős összegeket fordított a magas minőségre vonatkozó előírások betartására és újabb piacok megszerzésére, illetve a meglévő piacok kibővítésére és megtartására. 1950 óta Európában (Hollandián kívül) több mint 1,4 milliárd holland forintot (635 millió eurót) fordítottak hirdetésre, ismeretterjesztésre és promócióra.
      4.7.   Ellenőrző szerv
      
      
                  Név
               
               
                  :
               
               
                  Stichting Centraal Orgaan voor Kwaliteitsaangelegenheden in de Zuivel (COKZ)
               
            
                  Cím
               
               
                  :
               
               
                  Kastanjelaan 7, 3833 AN LEUSDEN
               
            
                  Tel.
               
               
                  :
               
               
                  +31-33-4965696
               
            
                  Fax
               
               
                  :
               
               
                  +31-33-4965666
               
            
                  E-mail
               
               
                  :
               
               
                  productcontrole@cokz.nl
               
            4.8.   Címkézés
      
      A „Gouda Holland” európai uniós oltalom alatt álló földrajzi jelzés (OFJ).
      Ezt a jelzést a darabolatlan sajtokon feltűnő helyen, a sajt lapos felén és/vagy a sajtot körülvevő szalagon elhelyezett címként kell feltüntetni.
      Nem kötelező ilyen megjelölést alkalmazni, amennyiben a sajtot a 4.5. pontban foglaltak szerint darabolják és előcsomagoltan hozzák forgalomba. Ilyen esetben a „Gouda Holland” jelzést a csomagoláson kell feltüntetni.
      Olyan egyértelműen megkülönböztethető csomagolást kell alkalmazni, amely segítségével a fogyasztó képes felismerni a Gouda Holland sajtot a polcokon. A „Gouda Holland” elnevezéssel, a saját identitás kialakításával és az uniós OFJ-szimbólum feltüntetésével egyértelművé kell tenni a fogyasztók számára, hogy a Gouda Holland más, mint a többi gouda sajt.